CELEX: 32013R0398
Language: bg
Date: 2013-04-30 00:00:00
Title: Регламент за изпълнение (ЕС) № 398/2013 на Комисията от 30 април 2013 година за изменение на Регламент (ЕО) № 883/2006 за формулиране на подробни правила за прилагане на Регламент (ЕО) № 1290/2005 на Съвета по отношение воденето на счетоводство от агенциите платци, декларациите за разходи и приходи и условията за възстановяване на разходите по линия на Европейския фонд за гарантиране на земеделието (ЕФГЗ) и Европейския земеделски фонд за развитие на селските райони (ЕЗФРСР)

1.5.2013   
            
            
               BG
            
            
               Официален вестник на Европейския съюз
            
            
               L 120/9
            
         РЕГЛАМЕНТ ЗА ИЗПЪЛНЕНИЕ (ЕС) № 398/2013 НА КОМИСИЯТА
   от 30 април 2013 година
   за изменение на Регламент (ЕО) № 883/2006 за формулиране на подробни правила за прилагане на Регламент (ЕО) № 1290/2005 на Съвета по отношение воденето на счетоводство от агенциите платци, декларациите за разходи и приходи и условията за възстановяване на разходите по линия на Европейския фонд за гарантиране на земеделието (ЕФГЗ) и Европейския земеделски фонд за развитие на селските райони (ЕЗФРСР)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1290/2005 на Съвета от 21 юни 2005 г. относно финансирането на Общата селскостопанска политика (1), и по-специално член 42 от него,
   като има предвид, че:
   
               (1)
            
            
               В Регламент (ЕО) № 883/2006 на Комисията (2) се определят някои специфични условия и правила, които се прилагат inter alia при счетоводството и декларациите за приходи и разходи на разплащателните агенции, както и възстановяването на разходите от Комисията по Регламент (ЕО) № 1290/2005.
            
         
               (2)
            
            
               В член 26, параграф 5 от Регламент (ЕО) № 1290/2005 се предвижда Комисията да извършва междинните плащания в срок от 45 дни от регистрирането на декларацията за разходи, по отношение на която са изпълнени изискванията по параграф 3 от посочения член.
            
         
               (3)
            
            
               В съответствие с член 16, параграф 4 от Регламент (ЕО) № 883/2006 Комисията може да прекъсне срока за плащане, предвиден в член 26, параграф 5 от Регламент (ЕО) № 1290/2005, по отношение на цялата сума или на част от сумата, която е предмет на заявка за плащане, до подаването на декларацията за разходи за следващия период, когато Комисията е поискала от държавата членка допълнителна информация, отнасяща се по-специално до разминавания, разлики при интерпретиране или други несъответствия, свързани с декларация за разходи.
            
         
               (4)
            
            
               С цел да се гарантира, че средствата на Съюза се усвояват в съответствие с приложимите правила, в член 59, параграф 6 от Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза, и за отмяна на Регламент (ЕО, Евратом) № 1605/2002 на Съвета (3) се предвижда Комисията да прекъсва сроковете за плащане или временно да преустановява плащанията в съответствие със специфичните за отделните сектори правила.
            
         
               (5)
            
            
               Съгласно член 9, параграф 2 от Регламент (ЕО) № 1290/2005 Комисията трябва да проверява дали в държавите членки съществуват и функционират правилно системи за управление и контрол и да намалява или преустановява междинните плащания, особено когато тези системи не функционират адекватно. Освен това съгласно членове 27 и 27a от същия регламент Комисията може да намали или временно да преустанови междинните плащания, когато държава членка не ѝ предостави задоволителна допълнителна информация при поискване.
            
         
               (6)
            
            
               С цел да бъдат защитени финансовите интереси на Съюза по отношение на Европейския фонд за гарантиране на земеделието и Европейския земеделски фонд за развитие на селските райони, е целесъобразно да се увеличи броят на случаите, предвидени в член 16, параграф 4 от Регламент (ЕО) № 883/2006, в които може да се прекъсва срокът за междинните плащания, така че да се обхванат и ситуациите, при които предоставената на Комисията информация предполага наличието на нередности, свързани със заявка за плащане, или недостатъци във функционирането на системата за управление и контрол в дадена държава членка.
            
         
               (7)
            
            
               Поради това Регламент (ЕО) № 883/2006 следва да бъде съответно изменен.
            
         
               (8)
            
            
               Комитетът по земеделските фондове не е представил становище в срока, определен от неговия председател,
            
         ПРИЕ НАСТОЯЩИЯ РЕГЛАМЕНТ:
   Член 1
   Член 16, параграф 4 от Регламент (ЕО) № 883/2006 се заменя със следното:
   
      „4.   В случаите, когато са необходими допълнителни проверки поради разминаване, разлика при интерпретирането или несъответствие, свързани с декларация за разходи за определен референтен период, по-специално в резултат на непредоставяне на информацията, изисквана съгласно Регламент (ЕО) № 1698/2005 и правилата за прилагането му, или поради наличието на доказателства, които говорят, че разходите, включени в декларацията за разходи, са засегнати от нередност със сериозни финансови последици или че има недостатъци във функционирането на системата за управление и контрол на развитието на селските райони, съответната държава членка предоставя, по искане на Комисията, допълнителна информация в срок, определен в искането в зависимост от сериозността на проблема. Тази допълнителна информация се предоставя чрез системата за обмен на информация с повишено ниво на сигурност, посочена в член 15, втора алинея от настоящия регламент.
      Срокът за плащане, предвиден в член 26, параграф 5 от Регламент (ЕО) № 1290/2005, може да бъде прекъснат по отношение на цялата сума или на част от сумата, която е предмет на заявка за плащане, от датата на изпращане на искането за информация до получаването на поисканата информация, но не по-късно от датата на подаване на декларацията за разходи за следващия период.
      Когато съответната държава членка не отговори на искането за допълнителна информация в определения в това искане срок или ако отговорът бъде сметнат за незадоволителен или показва, че приложимите правила не са спазени или че средствата на Съюза са използвани неправилно, Комисията може да преустанови временно или да намали плащанията в съответствие с член 27, параграф 3 от Регламент (ЕО) № 1290/2005.“
   
   Член 2
   Настоящият регламент влиза в сила на седмия ден след публикуването му в Официален вестник на Европейския съюз.
   
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 30 април 2013 година.
      
         
            За Комисията
         
         
            Председател
         
         José Manuel BARROSO
      
   
   
      (1)  ОВ L 209, 11.8.2005 г., стр. 1.
   
      (2)  ОВ L 171, 23.6.2006 г., стр. 1.
   
      (3)  ОВ L 298, 26.10.2012 г., стр. 1.